[{"text_idx": "#000000", "text": "Achosion o glwy'r pennau mewn prifysgol Gymreig"}, {"text_idx": "#000001", "text": "Disgrifiad o\u2019r llun, Mae Iechyd Cyhoeddus Cymru yn rhybuddio pobl i wneud yn siw\u0302r bod eich brechiadau wedi eu diweddaru"}, {"text_idx": "#000002", "text": "Mae nifer o achosion o glwy'r pennau (mumps) wedi dod i'r amlwg ym Mhrifysgol Fetropolitan Caerdydd."}, {"text_idx": "#000004", "text": "Bu dros 200 o achosion o'r clwy mewn dwy brifysgol yn Nottingham ym mis Mawrth."}, {"text_idx": "#000005", "text": "Nid yw Iechyd Cyhoeddus Cymru wedi cyhoeddi sawl achos sydd wedi codi yng Nghaerdydd, ond maent yn rhybuddio i gadw golwg am unrhyw symptomau ac i wneud yn siw\u0302r bod brechiadau wedi'u diweddaru."}, {"text_idx": "#000006", "text": "Mae firws clwy'r pennau neu'r dwymyn doben yn achosi poen wrth i'r chwarennau chwyddo yn yr wyneb, y gwddf a'r genau, ynghyd a\u0302 thwymyn a phen tost."}, {"text_idx": "#000007", "text": "Gallai cymhlethdodau gynnwys haint ar yr ymennydd (enceffalitis) a llid yr ymennydd."}, {"text_idx": "#000008", "text": "Disgrifiad o\u2019r llun, Os ydych wedi cael y ddau ddos o'ch brechlyn MMR, mae'n llawer llai tebygol y byddwch yn dal clwy'r pennau"}, {"text_idx": "#000009", "text": "Mae'r firws hefyd yn gallu peri i geilliau dynion ac ofari\u0308au menywod chwyddo'n boenus iawn. Bydd tua hanner y dynion fydd yn cael poen o'r fath yn sylwi bod eu ceilliau'n mynd rhywfaint y llai."}, {"text_idx": "#000010", "text": "\"Os bydd unrhyw un o'r symptomau hyn gennych, rydym yn awgrymu'n gryf eich bod yn gofyn cyngor oddi wrth eich meddyg gynted ag y gallwch,\" meddai llefarydd ar ran Iechyd Cyhoeddus Cymru."}, {"text_idx": "#000011", "text": "\"Os ydych wedi cael y ddau ddos o'ch brechlyn MMR, mae'n llawer llai tebygol y byddwch yn dal y dwymyn doben.\""}]